Shuaibu Audu

Shuaibu Abubakar Audu (an haife shi ranar 6 ga Nuwamba 1980) ma'aikacin banki ne kuma ɗan siyasa a Najeriya. Shine ministan cigaban ƙarafa a yanzu tun daga watan Agustan 2023.  

Kafin a naɗa shi minista, ya kasance ɗan takarar gwamna a Jihar Kogi. Bayan gabatarwa da tantance sunayen ministocin da majalisar dattawa ta yi, an naɗa Audu a matsayin ministan bunƙasa ƙarafa a ranar 16 ga watan Agusta, 2023.

 Rayuwar farko da ilimi 
An haifi Audu ga Abubakar Audu a Kogi. Ya halarci Jami'ar Leicester da ke Burtaniya inda ya sami digiri na farko a fannin tattalin arziki da kasuwanci a shekarar 2001. Ya sami digiri na biyu a Makarantar Kasuwancin Henley, University of Reading. Audu ya samu digirin digirgir a fannin kasuwanci (MBA) a jami'ar Oxford a shekarar 2013 inda ya kasance memba na St Hugh's College.

 Sana'a 

 Stanbic IBTC (2013 - 2023) 
Shuaibu Audu ya yi aiki a Legas a matsayin manazarcin zuba jari tare da kamfanin Stanbic IBTC. Ya kuma taba zama babban darakta na reshen kula da kadarorin bankin.

Audu ya yi aiki a matsayin babban jami’in gudanarwa na Stanbic IBTC Investment, na tsawon shekaru 10 har zuwa lokacin da ya shiga harkokin siyasa gadan-gadan.

 Siyasa (2023) 
Audu dai ɗan jam’iyyar All Progressives Congress (APC) ne inda ya tsaya takara a matsayin ɗan takarar gwamna na jam’iyyar a reshen Jihar Kogi. 

A watan Fabrairun 2023, ya bayyana aniyarsa ta takara a zaɓen gwamnan jihar Kogi a watan Nuwamban 2023 a ƙarƙashin jam’iyyar All Progressives Congress (APC). 

Ya rasa tikitin takarar gwamna a hannun Ahmed Ododo a zaɓen fidda gwani na watan Afrilu 2023.

A watan Agustan 2023, Shugaba Bola Tinubu ya naɗa shi Ministan Raya Karfe.

 Rayuwa ta sirri 
Shuaibu Audu ɗan tsohon gwamnan jihar Kogi, Abubakar Audu ne. Yana da aure da ƴaƴa.

Manazarta

Category:Rayayyun mutane
Category:Haihuwan 1980
Category:Ƴan siyasan Najeriya